
Danas pouzdano znamo da su mnogi političari i istaknuti kulturni i javni 
radnici u staroj Jugoslaviji bili masoni. Međutim, njihova konkretna djelatnost 
i utjecaj koji su imali na politički život zemlje u smislu svoje masonske pri- 
padnosti i realizacije ciljeva te organizacije ostali su do danas znanstveno 
neistraženi i gotovo nepoznati.! Osnovni razlog takva stanja svakako je taj- 
nost masonske organizacije i brižljivo skrivanje masonske dokumentacije.? 
Čvrsta međusobna povezanost masona i zauzimanje ključnih pozicija u aparatu 
vlasti, kulturnih, znanstvenih i privrednih organizacija stare Jugoslavije omo- 
gućavali su potpunu konspiraciju i neprobojnost »profanog svijeta« (tako su 
masoni nazivali ostale ljude, nemasone) u djelatnost masonerije. Ritualni ka- 
rakter njihovih sijela i sve ono što je u vezi s tim davalo je toj organizaciji iz- 
razit biljeg misterioznosti. I rijetki su se pojedinci upuštali u ispitivanje, istra- 
živanje i praćenje njihova rada, možda zbog misterioznog karaktera masone- 
rije, a možda i zbog njihova prejakog utjecaja. 


i Na ulogu masonerije u političkom životu jugoslavenske države i u djelovanju 
pojedinih političkih stranaka prvi je upozorio Jovan Marjanović u prilogu 
»Političke partije Kraljevine Srba, Hrvata i Slovenaca (1921—1929)« u Zborniku pre- 
davanja Iz istorije Jugoslavije 1918—1945, Beograd 1958. Pišući o Demokratskoj 
stranci Marjanović kaže: »Najzad na Demokratsku stranku je vršila određen utjecaj 
i masonerija, čiji su mnogi članovi bili funkcioneri Demokratske stranke, povezani 
preko masonske lože sa raznim zapadnim zemljama.« Masonsku pozadinu utvrđuje 
Marjanović i u politici Svetozara Pribićevića i njegova kruga. Marjanović se ne 
upušta u daljnja raspravljanja o toj komponenti političkog i javnog života jugosla- 
venske države. Ipak i samo registriranje utjecaja masona predstavlja novi moment 
o kojem istraživači povijesti stare Jugoslavije moraju voditi računa. 

Kad je ovaj prilog već bio završen, izašla je knjiga Nadežde Jovanović, 
Politički sukobi u Jugoslaviji 1925—1928, Beograd 1974, u kojoj se nalazi odlomak 
pod naslovom »Uloga masonerije u društveno-političkom životu zemlje« (str. 155— 
—166). Raspravljajući o djelatnosti masonerije u proučavanom razdoblju autorica je 
upozorila i na novu izvornu građu u beogradskim arhivima, koja — razumljivo — 
ovdje nije mogla biti upotrijebljena. 

2 Besjednik masonske lože »Maksimilijan Vrhovac« u Zagrebu dr Ferdo Šišić u 
svom govoru prilikom primanja u ložu jednog novog člana kaže i ovo: »Pamtite 
dobro, da je apsolutna šutnja spram svakog profanog čovjeka vaša disciplina.« — 
Šišićeva ostavština u Arhivu Jugoslavenske akademije znanosti i umjetnosti (dalje: 
A-JAZU, Šiš. ost.), fasc. 200/3, »Masonerija«. 

Povjesničaru koji pristupa istraživanju te komponente u razvoju jugosla- 
venske države postavlja se pitanje: na temelju koje izvorne građe rekonstrui- 
rati i ocijeniti djelatnost masona? Trebalo bi prije svega poći od dokumentaci- 
je koju su masoni sami stvorili. Masoni su, doista, izdavali svoju, masonsku 
literaturu i svoja glasila. U njihovu podnaslovu obično je pisalo: »samo za 
masonsku braću, a ne smije doći u profane ruke«. Mada je ono što su masoni 
sami pisali o svojoj aktivnosti bilo za strogo internu upotrebu, ipak se nešto 
od te literature sačuvalo u javnim bibliotečnim ustanovama i do nje se danas 
može doći (npr. u Nacionalnoj sveučilišnoj knjižnici u Zagrebu). Neki podaci 
o masonskoj aktivnosti mogu se naći i u rijetkim spisima u ostavštinama poje- 
dinih masona, dakako, ukoliko su dospjele u arhive (npr. u ostavštini Ferde 
Šišića u Arhivu Jugoslavenske akademije znanosti i umjetnosti u Zagrebu). 
Posebnu vrstu izvora za masonsku djelatnost predstavlja i literatura njihovih 
protivnika koju — razumljivo — treba upotrijebiti s nužnom opreznošću. 


Treba, dakle, utvrditi da nam pristupačna izvorna građa još uvijek ne 
dopušta iscrpniji studij masonske organizacije u staroj Jugoslaviji, ali na 
osnovi onoga čime danas raspolažemo možemo ocrtati obrise razvoja i djelat- 
nosti jugoslavenske masonerije. U ovom prilogu osvrnut ćemo se samo na 
neka previranja u masonskoj organizaciji u razdoblju do nastupa šestojanuar- 
ske diktature. 


Masonske lože u jugoslavenskim zemljama postojale su davno prije stva- 
ranja zajedničke jugoslavenske države. Kako je stvaranje nove države izazvalo 
pregrupiranje društvenih i političkih snaga, i masonerija je reorganizirala svo- 
je redove i prilagodila ih novim prilikama i novom političkom okviru. Počet- 
kom lipnja 1919. osnovana je Velika loža Srba, Hrvata i Slovenaca »Jugosla- 
vija« sa sjedištem u Beogradu. Njezinu konstituciju odobrilo je Ministarstvo 
unutrašnjih poslova 22. siječnja 1920. godine.“ Pod zaštitom Velike lože SHS 
»Jugoslavija« bile su, čini se, sve masonske lože na području Kraljevine Srba, 
Hrvata i Slovenaca. Iznimka je bila loža »Ujedinjenje« koja je potpadala iz- 
ravno pod zaštitu francuskog »Velikog Orijenta«. Kasnije se izdvojilo neko- 
liko hrvatskih loža, o čemu će u ovom prilogu još biti govora. 


Veliki majstor Velike lože SHS »Jugoslavija« bio je Gjorgje Vajflfert, 
beogradski kapitalist, vlasnik pivovare, bankar i financijski stručnjak, inače 
doživotni starješina beogradske masonske lože »Pobratim«. Prvi zamjenik ve- 
likog majstora bio je Adolf Mihalić, jedan od najistaknutijih zagrebačkih 
masona, počasni starješina zagrebačke masonske lože »Pravednost« i glavni 
urednik masonskog lista Šestar. Drugi zamjenik velikog majstora bio je Sreta 
Stojković, pisac knjige Slobodno zidarstvo, njegov cilj i principi, njegova 
prošlost i sadašnjost.“ 


8 Konstitucija ima službeni broj Ministarstva U. B. br. 1266. Podatak u A-JAZU, 
Šiš. ost., fasc. 200/11, brošura pod naslovom »Slobodno zidarstvo«, Novi Sad 1928, 
str. 45. 


4 Šestar, 8/1927. u članku »Zidarski jubilej«. 

Pored spomenutog lista Šestar, koji je od 1921. godine izlazio u Zagrebu, 
jugoslavenska masonerija imala je još jedno glasilo u Beogradu — Neimar. 
Od 1926. izlazio je i Glasnik slobodnozidarske lože »Ljubav bližnjemu« koja 
se otcijepila od Velike lože SHS »Jugoslavija«. Sva masonska glasila imala su 
u podnaslovu, kako je već utvrđeno, izričitu zabranu da se raspačavaju izvan 
masonskog kruga. Članci u njima najčešće su bili potpisani inicijalima, a ako 
se u izvještajima spominje djelatnost pojedinog »brata«, onda se i tada pre- 
težno navode samo početna slova njihova imena i prezimena. Istraživač je tako 
doveden u prilično nezgodnu situaciju jer ukoliko je i rekonstruirao neku ma- 
sonsku akciju, ne može pouzdano utvrditi i njezine aktere. Povjesničaru je 
možda najlakše utvrditi potpisnike članaka o povijesti masonerije jer se i po 
tematici i po stilu članka može naslutiti njihov autor. (Tako npr. nije sigurno 
daleko od istine da je potpisnik nekog povijesnog članka M. P. Milan Prelog 
ili F. Š. Ferdo Šišić.) Poneki put (najčešće u nekrolozima) navode se puna imena 
i prezimena preminulog masona. . 

Koliki je bio broj članova masonskih loža u staroj Jugoslaviji nije lako 
utvrditi. U izvještajima o radu pojedinih loža, koji su bili tiskani u masonskim 
glasilima, rijetko se navodi broj članova. Poimenični spiskovi pojedinih za- 
grebačkih loža, koje je 1940. godine objavio Mirko Glojnarić," obuhvaćaju tek 
nekoliko loža (»Maksimilijan Vrhovac«, »Pravednost«, »Ivan grof Drašković« 
i »Libertas«), a i ti su spiskovi iz vremena uoči sloma jugoslavenske države. 
Za ranija razdoblja raspolažemo samo podatkom u Šišićevoj ostavštini u sa- 
stavku pod naslovom »Slobodno zidarstvo« (potpisao ga je dr B. K. uz bilješku 
»prof. Šišiću za eventualnu upotrebu 12. V. 1927.«). U tom sastavku stoji i ovo: 
»U Jugoslaviji se može računati do 800 članova rasturenih u do 20 masonskih 
institucija.«* Taj broj nije velik, ali odgovara strukturi i ciljevima masonske 
organizacije izraženim u konstituciji kao i shvaćanju masonske misije kako 
su je izražavali sami masoni. »Masonstvo je apstraktna ideja, ideja čovjekova 
moralnog usavršavanja u pravcu ljubavi k bližnjemu, pravdi i istini« — kaže 
Ferdo Šišić u govoru upućenom novoprimljenom »bratu« u ložu »M. Vrhovac«. 
»To se pak ne može naučiti — nastavlja Šišić — ni od koga i nigdje, već to 
treba da ima svaki čovjek, koji je sposoban da bude mason, već od prirode u 
sebi.«7 Masoni su, prema tome, odabranici, ljudi koji od rođenja nose u sebi 
stanovite kvalitete. Oni koji su već okupljeni u ložama otkrivaju takve i uvode 
ih u organizaciju. »Slobodno zidarstvo -— piše Milan Prelog u svojoj Istoriji 
slobodnog zidarstva — nije bratstvo u ustima nego u srcima, pa zato savez 
uzima oprezno ljude u svoju sredinu.«š Iz toga, dakle, možemo zaključiti da 
broj članova masonskih loža nije ni mogao biti velik i da navedeni podatak 
u Šišićevoj ostavštini možemo prihvatiti kao vjerodostojan. 

S obzirom na socijalni sastav masona može se pouzdano reći da su to 
pripadnici buržoazije, i to najvećim dijelom intelektualci koji vrše značajne 
funkcije u javnom i političkom životu jugoslavenske države. Takav zaključak 
nameće se na temelju pristupačnih popisa članova nekih zagrebačkih loža. 


5 Mirko Glojnarić, Masonerija u Hrvatskoj, Zagreb 1940. 

* A-JAZU, Šiš. ost., fasc. 200/3. 

T Vidi bilj. 2. 

8 Milan Prelog, Istorija slobodnog zidarstva, Zagreb 1929, str. 173. 

Intelektualizam masona isticali su i sami masoni. Tako M. K. piše u masonskom 
glasilu: »Masoni su, iako ne uvijek po profesiji, a ono sigurno po tendenciji 
intelektualci. A slično se može reći i o samom slobodnozidarskom savezu kao 
organizaciji.«* Milan Prelog pak u predgovoru svojoj knjizi kaže da je mason- 
stvo »kulturni pokret, faktor uz državu i crkvu, koji je sebi stavio zadaće, što 
ih država i crkva ne mogu ili neće da izvrše jer im ne pripadaju.«!* U redo- 
vima jugoslavenske masonerije upravo je i bio okupljen znatan broj sveučiliš- 
nih profesora, istaknutih liječnika, odvjetnika, skladatelja, novinara, kao i sta- 
novit broj buržoaskih političara. Karakterističan je za to spisak masona članova 
i bližih suradnika Jugoslavenskog odbora u Londonu koji su kasnije u jugo- 
slavenskoj državi imali veću ili manju ulogu u političkom i javnom životu. 
U popisu se navode slijedeća imena: Ivan Meštrović, Hinko Hinković, Dinko 
Trinajstić, Milan Marjanović, Niko Županič, Nikola Stojanović, Pavle Popović, 
Franko Potočnjak, Bogumil Vošnjak, Mihajlo Pupin, Jovo Banjanin, Milan 
Srškić, Veljko Petrović, Ljubo Leontić, Pavle Ostović, Boža Marković.!! 

Ostavljajući po strani razne etičke postulate, o kojima se često raspravlja 
u masonskim spisima, razmotrit ćemo odnos jugoslavenske masonerije prema 
politici. Taj je odnos izvanredno dobro ilustrirao već citirani M. K. u članku 
»Odnos masonstva prema suvremenom praktičnom životu«. On piše: »Masoni 
treba da po svojim sklonostima ulaze u razna socijalna strujanja, u sve poli- 
tičke partije. Ne smijemo stati na gledište, da ova ili ona profana partija više 
odgovara masonstvu i da se ono za nju imade angažovati. Sve su te profane 
struje od masonstva i njegovih ciljeva apsolutno tako daleko, da nema smisla 
govoriti da je koja od njih relativno bliže ili dalje. Treba dakle najživlje nasto- 
jati da u svakom pokretu, u svakoj partiji budu zastupani masoni, a ne možda 
smatrati da je mason koji se nalazi u izvjesnoj profanoj organizaciji radi toga 
i samo radi toga manje dobar mason od drugoga, koji se nalazi u drugoj takvoj 
organizaciji. Prema okolnostima treba poraditi i oko toga, da se istaknuti i 
priznati vođe pokreta i stranaka približe odnosno predobe za masonstvo, pa 
onda učine dobrim masonima... Masonski se može raditi i na osnovi najraz- 
ličitijih ideologija... Masoni treba da svoju politiku prožimaju masonskim 
načelima, treba da cijelu političku i socijalnu borbu upravljaju po masonskim 
principima.«!? 

Da navodi o raspoređivanju masona »u svakom pokretu, u svakoj partiji« 
nisu bili samo teorijska postavka, svjedoči činjenica da je u vodstvima i među 
članovima različitih, često po programima posve oprečnih, političkih stranaka 
u staroj Jugoslaviji bilo masona, i to pripadnika iste masonske lože. Tako se 
npr. u zagrebačkoj loži »Pravednost« nalaze samostalni demokrati Srđan Budi- 
savljević i Ljubo Leontić, zajedničar Milivoj Dežman, pripadnik Hrvatske se- 
ljačke stranke Tomo Jančiković uz izvanstranačke i jugoslavenski orijentirane 
ličnosti Ivana Meštrovića i Milana Čurćina. 


% Šestar, 9/1926. u članku »Odnos masonstva prema savremenom praktičnom 
životu«. 


10 Vidi bilj. 8. 
11 M. Glojnarić, n. dj., str. 10. 
12 Vidi bilj. 9. 

Makar koliko masoni naglašavali da je masonstvo nešto iznad politike i da 
politiku treba samo prožimati masonskim načelima, ipak je u praksi masonstvo 
bilo poluga politike i služilo je ciljevima politike. Masonerija se nije uspjela 
nametnuti politici kao neki dirigent, kako je u svojim glasilima isticala, već je 
i sama pomagala širenje i učvršćivanje pojedinih političkih koncepcija. Pri to- 
me treba istaći da su te koncepcije nastajale neovisno o masonskoj ideologiji. 
Raspored masona u pojedinim političkim strankama i grupacijama omogućio 
im je kontinuirano držanje istaknutih pozicija, što je opet pridonosilo uzajam- 
nom pomaganju i zaštiti pripadnika masonskih loža, u čemu je, čini se, i bio 
praktični smisao masonskog okupljanja. 

U prvim godinama postojanja jugoslavenske države masonerija je bila 
orijentirana državotvorno-jugoslavenski. To je došlo do izražaja i u nazivu 
velike lože koja je dobila naziv »Jugoslavija« kad službeni naziv države još 
nije bio takav. U masonskim spisima čitamo da je politika »nauka koja uči što 
je država« ili da je politika »djelatnost, koja ide za tim da državu osposobi te 
bi uzmogla pomoći čovjeka da bi polučio svrhu: svoju sreću i blagostanje«.!: 
Politička djelatnost masonerije mora, prema tome, biti prožeta radom na iz- 
gradnji države i sređivanju njezinih unutrašnjih prilika, a to sređivanje — u 
našem konkretnom slučaju — mora biti u znaku unitarizma. To jasno proizlazi 
iz pisanja masona Milana Marjanovića koji je 1923. godine ciljeve jugoslaven- 
ske masonerije formulirao ovako: »Naš narod Srba, Hrvata i Slovenaca je je- 
dan po korijenju svoje prošlosti i samo kao jedan može da procvijeta u buduć- 
nosti; on je jedan po krvi i najskrovitijim unutrašnjim vezama, a on mora biti 
jedno po nuždi geografskoga položaja i raspoređenja njegovih plemena. On, taj 
naš narod, ide neminovno unifikaciji kao jedan jugoslavenski narod. Ali je 
jednako neosporno i to da se on nije ni u prošlosti razvijao kao jedan narod, 
niti se danas osjeća kao jedinstveni narod. Točno je označen naš narod samo 
onda, kad se kaže: da je to narod u procesu unificiranja, da je to narod koji 
nastaje.«<!* A pisac članka »O dužnostima prema otadžbini« ide dalje i kaže: 
»Sadržaj pojma otadžbina nije bio, pa nije ni sada, uvijek i svagda jednak. 
Tako na pr. mi imamo, da govorimo samo o našim prilikama, još uvijek jedan 
veliki broj naših građana, koji svojom otadžbinom smatraju Slovenačku, i to 
jedino Slovenačku. Imamo ih mnogo, koji smatraju svojom otadžbinom neku 
maglovitu, nepostojeću Hrvatsku, odnosno neku maglovitu, nepostojeću Srbiju. 
Ali imamo na to, Bogu hvala, i jedan sve to veći broj naših građana koji se 
svagde nalaze kao kod kuće, širom naše lepe i prostrane zemlje. Ovi su se 
poslednji izdigli nad nižim, t. j. nad plemenskim stepenom razvitka i stupili 
su u viši, t. j. u nacionalni stepen. I oni su prema tome i logično pripravni da 
podređuju niže t. j. plemenske interese, da žrtvuju svoju plemensku dušu, 
kako bi na temelju te žrtve spremili i obezbjedili veličinu Nacije i snagu Dr- 
žave.«15 

Međutim, svi oni činioci koji su djelovali na grupiranje jugoslavenskih bur- 
žoazija nisu mogli mimoići ni masoneriju koja je u osnovi i bila buržoaska 
organizacija. Nacionalni antagonizmi našli su svoj adekvatni odraz i u maso- 


13 Šestar, 6/1923. u članku »Slobodno zidarstvo i politika«. 

i4 Milan Marjanović, Načela i forme, dužnosti, zadaci i metode slobodnog 
zidarstva, Zagreb 1923, str. 41. 

15 Šestar, 7—8/1925. 


533 


Hrvoje Matković 


neriji, pa je upravo taj činilac izazvao razdor i urodio cijepanjem masonske 
organizacije. To cijepanje bilo je u stvari izraz produbljenog hrvatsko-srpskog 
spora i očitovalo se u izdvajanju zagrebačkih loža iz Velike lože SHS »Jugo- 
slavija«. 

Previranja u masoneriji mogu se pouzdano pratiti u 1926. godini. Dana 
26. travnja te godine osnovana je (odnosno obnovljena) u Zagrebu masonska 
loža »Ljubav bližnjemu«. Loža pod tim imenom postojala je i prije rata, a u 
siječnju 1919. g. obustavljeni su njezini ritualni radovi. Naime, tada je osno- 
vana »Jugoslavenska matica loža k Ljubavi bližnjemu«, vjerojatno zamišljena 
kao masonska središnjica za novu državu. Kad je u lipnju 1919. osnovana u 
Beogradu Velika loža SHS »Jugoslavija«, »Jugoslavenska matica loža k Lju- 
bavi bližnjemu« stupila je u likvidaciju. Njezini članovi rasporedili su se u 
nove lože »Ivan grof Drašković« i »Pravednost« koje su došle pod okrilje Ve- 
like lože SHS »Jugoslavija«.!$ 


Novu ložu »Ljubav bližnjemu« u proljeće 1926. g. osnovala su tri masona 
iz lože »Drašković«. Velika loža SHS »Jugoslavija« odbila je da je primi pod 
svoje okrilje i nazvala je novu zagrebačku ložu divljom. Iste je godine istupilo 
još jedanaest članova iz lože »Drašković« i osnovalo novu ložu »Prometej« s 
motivacijom da se žele baviti »čistom filozofskom masonerijom«. Vođe tih 
masonskih disidenata bili su dotadašnji starješina i tajnik lože »Drašković«. 
Loža »Prometej« bila je svečano instalirana 17. lipnja 1926. Za razliku od lože 
»Ljubav bližnjemu« loža »Prometej« je u početku bila pod okriljem Velike 
lože SHS »Jugoslavija«. Međutim, ubrzo je s velikom ložom došla u sukob koji 
je završio njezinim odvajanjem i solidariziranjem s ložom »Ljubav bližnjemu«.!? 


O razlozima zbog kojih je došlo do rascjepa u redovima masonerije naj- 
bolje govori deklaracija lože »Prometej« u povodu njezine svečane inaugura- 
cije. U toj deklaraciji stoji i ovo: »Masonstvo je svojstvo i dobra volja te na- 
kana usavršavati sebe, a to ne ovisi o nacionalnoj ili rasnoj pripadnosti. Zato 
loža 'Prometej' stoji na stajalištu da nema takozvane jugoslavenske masoneri- 
je, nego ima masona u Jugoslaviji kao što je ima u Engleskoj, Njemačkoj, 
Italiji itd.... Loža 'Prometej' ne pravi nikakvih razlika među braćom, te u 
masonskom lancu ne pozna ni političkih, ni narodnih neprijatelja, nego pozna 
samo braću.«!8 U deklaraciji se posebno podvlači slobodno političko opredje- 
ljivanje i negoduje se s »uvlačenjem politike u ložu i lože u politiku«. Isto- 
dobno loža sebi »pridržava pravo da se javno brani od nezasluženih napadaja«. 


Iz deklaracije lože »Prometej« kao i iz izvještaja Velike lože SHS »Jugo- 
slavija« o nastalom sporu jasno proizlazi da je spor izbio zbog političkih pita- 
nja. Ako je do rascjepa došlo zbog neslaganja zagrebačkih masona s političkim 
stavovima koje je zastupalo masonsko vodstvo u Beogradu, a ti su bili unita- 
ristički i jugoslavenski, stavovi zagrebačkih masona — i to onih koji su se 
otcijepili od matice — mogli su biti samo toj liniji protivni. To se može za- 


16 Podaci iz govora novoizabranog starješine lože »Ljubav bližnjemu«, održanog 
dne a VI 1926. — Glasnik slobodnozidarske lože »Ljubav bližnjemu«, god. II, 
br. 1/1926. 


17 Izvještaj o radu Velike lože SHS »Jugoslavija« na godišnjoj skupštini u trav- 
nju 1927. — Šestar, 5/1927. 


18 Glasnik slobodnozidarske lože »Ljubav bližnjemu«, god. II, br. 1/1926. 

ključiti i iz govora velikog besjednika održanog na sjednici masonskog savez- 
nog vijeća u Beogradu 17. rujna 1926. godine. Na toj sjednici raspravljalo 
se o loži »Ljubav bližnjemu«, koju je veliki besjednik optužio kao protivnika 
državne ideje. U komentaru tog govora od strane zagrebačkih masona upo- 
trijebljene su veoma oštre riječi, pa se tako npr. veliki besjednik naziva 
»mudrijašem« koji treba »najprije da otare mrenu s očiju«.!? Druga novoosno- 
vana loža (»Prometej«) uputila je 26. listopada 1926. Velikoj loži SHS »Jugo- 
slavija« u Beograd prosvjed kojim oštro osuđuje »duh vjerske netrpeljivosti 
i insinuacije protudržavnosti i veleizdaje« u govoru velikog besjednika.#?" Ka- 
ko su masonska načela podređivala politiku općim ciljevima masonstva, to su 
i zagrebačke lože u obranu svog stava na prvom mjestu isticale težnju za 
bavljenjem masonskom filozofijom, za »usavršavanjem samoga sebe« i dr. 
Međutim, veliki besjednik im spočitava da im je sve to bilo omogućeno i u 
dosadašnjim ložama. 

Već 1927. pojavila se u Zagrebu još jedna nova loža pod nazivom »Amiti- 
tia«. Tri izdvojene lože i loža »Libertas«, koja je u međuvremenu napustila 
okrilje Velike lože SHS »Jugoslavija«, okarakterizirane su kao lože u kojima 
su se okupljali »hrvatski orijentirani slobodni zidari«.?! 


Rascjep u redovima masonerije na jugoslavenski i hrvatski orijentirane 
lože postaje jasniji ako imamo u vidu razvoj političkih odnosa u jugoslavenskoj 
državi u tim godinama, posebno odnose između političkog Zagreba i političkog 
Beograda. Znamo da je u srpnju 1925. godine zaključen sporazum između radi- 
kala i Radićeve Hrvatske seljačke stranke i da su tim sporazumom Pribićevi- 
ćevi samostalni demokrati gurnuti u opoziciju. To je bio kraj suradnje izme- 
đu prečanskih unitarista i velikosrpskih radikala. Iako u savezu s Hrvatskom 
seljačkom strankom, radikali istupaju sve otvorenije velikosrpski. Već u pro- 
ljeće 1926. godine zaredale su uzastopne krize vlade. Nakon odlaska iz vlade 
Nikole Pašića povlači se i Stjepan Radić, ali koalirane stranke ostaju i dalje 
zajednički u vladi sve do početka 1927. godine. Velikosrpski vladajući vrhovi, 
uz punu podršku dvora, proglašavaju sve svoje političke protivnike »protiv- 
nicima državne ideje« (taj se izraz upotrebljava i u masonskoj dokumentaciji). 
To je razdoblje sve oštrije opozicije Svetozara Pribićevića koji u svojim poli- 
tičkim istupima žestoko napada radikale i osuđuje njihovo stalno pozivanje na 
obranu državne ideje, koju su — po ocjeni Pribićevića — sami najviše upro- 
paštavali. 

Ako sve to imamo u vidu, onda nam se rascjep u redovima masonske or- 
ganizacije pokazuje u pravom svjetlu. Beogradskoj masoneriji, bez obzira na 
to da li je bila opredijeljena unitaristički ili se zaklonjena za unitarizmom u 
praksi sve više ponašala velikosrpski i podržavala politiku hegemonizma, su- 
protstavljala se zagrebačka masonerija, jer nije htjela slijediti takvu orijenta- 
ciju. Ona pri tome odbija optužbu da je protivnik državne ideje, osuđuje neto- 
leranciju i odbacuje insinuacije veleizdaje. Treba, dakako, imati u vidu da je 
hrvatska buržoazija tada mahom slijedila Radićev nacionalni program i da 
burna previranja na političkoj sceni nisu mogla ostaviti ravnodušnim ni onaj 


19 Isto, god. II, br. 2/1926. u Prilogu. 
20 Isto. 
** M. Glojnarić, n. dj. str. 11. 

njezin dio koji je bio uključen u masonske lože. Takav razvoj odnosa u redo- 
vima jugoslavenske masonerije pokazuje da se masonska organizacija nije iz- 
digla iznad politike, nego da je politika počela nagrizati i njezine redove. Pro- 
blem unutrašnjeg uređenja države, prije svega hrvatsko-srpski spor, odrazio 
se i na djelovanje te organizacije. 


Zusammenfassung 


EIN BEITRAG ZUM STUDIUM DER FREIMAURERORGANISATION 
IM KONIGREICH DER SERBEN, KROATEN UND SLOWENEN 


Aufgrund des zuganglichen Quellenmaterials hat der Autor die Reorganisation 
der Freimaurerlogen nach der Schaffung eines gemeinsamen jugoslawischen Staat- 
es festgestellt. Im vorliegenden Beitrag wird die soziale Zusammensetzung der 
Freimaurer sowie die Zahl der Mitglieder der Freimaurerorganisation und danach 
das Verhaltnis der jugoslawischen Freimaurer zur Politik erčrtert. Die Freimaurer 
betonten haufig, die Freimaurerlogen stiinden uber der Politik und diese solle nur 
von freimaurerischen Prinzipien durchdrungen sein. In der Praxis zeigte es sich 
jedoch, dass die Freimaurerei der Hebel der Politik war und den Zielen der Po- 
litik diente. Das beweisen auch die Erschutterungen, welche die Logen in der 
Zeit bis zum Beginn der Diktatur vom 6. Januar durchmachten. 

In den ersten Tagen des Bestehens des jugoslawischen Staates traten die 
Freimaurer als Fursprecher fiir den jugoslawischen Unitarismus auf. Doch jene 
Faktoren, die auf das Gruppieren der jugoslawischen Bourgeoisien wirkten, konn- 
ien auch die Freimaurerei, die im Grunde ja auch eine bourgeoise Organisation 
war, nicht ausschliessen. Die nationalen Gegensatze und das Erstarken zentralis- 
tischer Stellungnahmen, sowie die Stimmungen der politischen Offentlichkeit fan- 
den ihren entsprechenden Reflex auch in den Freimaurerlogen, was spšater zur 
Spaltung der Freimaurerorganisation fuhrte. 

Wie es 1926 in den Reihen der Freimaurer garte, kann man genau verfolgen. 
Damals kam es zur Loslčsung einer Gruppe von Zagreber Freimaurern aus der 
Grossloge der Serben, Kroaten und Slowenen »Jugoslawien« (Velika loža SHS Jugo- 
slavija) und zur Bildung der Logen »Ljubav bližnjega« (Nachstenliebe) und »Prome- 
tej« (Prometheus). Kurz danach traten auch die abgesonderten Logen »Libertas« und 
»Amititia« auf. In einer Deklaration der Loge »Prometej« wird die Forderung nach 
freier politischer Entscheidung besonders betont, denn die Hauptursache des Strei- 
tes innerhalb der Grossloge SKS »Jugoslavija« lag darin, dass die Zagreber Frei- 
maurer mit der von der unitaristisch eingesteliten Freimaurerfiihrung in Beograd 
vertretenen politischen Stellungnahme nicht einverstanden waren. 

Am Ende des Beitrags befasst sich der Verfasser mit den Grundmerkmalen 
der politischen Verhaltnisse im Konigreich der Serben, Kroaten und Slowenen 
zu jener Zeit, als es zur Spaltung in der Freimaurerorganisation kam. Die parallel 
durchgefuhrte Verfolgung der politischen Entwicklung im Lande und der Gescheh- 
nisse in den Reihen der Freimaurer fiihrt zweifellos zu dem Schluss, dass sich das 
Problem der inneren Einrichtung des Staates in den Stellungnahmen und der Ta- 
tigkeit der einzelnen Freimaurerlogen auswirkte. Die Spaltung war eigentlich der 
Ausdruck des vertieften kroatisch-serbischen Zerwiurfnisses und kam in der Los- 
I&sung der Zagreber Loge von der Grossloge SKS »Jugoslavija« in jenem Augen- 
blick zum Ausdruck, als sich die kroatische Bourgeoisie immer mehr dem natio- 
nalen Programm des Stjepan Radić zuwendete. 

